Seun word steeds vermis ná hy in see verdwynFoto: walkthecapeblogspot.com Die agtjarige seun wat Vrydag by Schulphoek in Hermanus in die see verdwyn het, word steeds vermis. Kapt. Frederick van Wyk, ŉ polisiewoordvoerder van die Wes-Kaap, het Maandag gesê die seetoestande is nie geskik vir polisieduikers om verder te soek nie. “Die duikers patrolleer en deursoek die strande in die omgewing. Die seun se liggaam is nog nie gevind nie,” het Van Wyk gesê. Die Nasionale Seereddingsinstituut (NSRI) het Vrydag gesê die seun het omstreeks 13:00 saam met maatjies in ŉ getypoel gespeel terwyl die gety ingekom het. Die golwe het hom uit die getypoel gespoel. ŉ Soektog is van stapel gestuur, maar is deur rowwe seetoestande verhinder.